b'\n_START_ARTICLE_\nWonsan\n_START_SECTION_\nPangalan\n_START_PARAGRAPH_\nKilala rin ang W\xc5\x8fnsan bilang Yonghunghang, Yuan-shan (\xe5\x85\x83\xe5\xb1\xb1) sa Tsina, Genzan o Gensan (Kana: \xe3\x82\xa6\xe3\x82\xa9\xe3\x83\xb3\xe3\x82\xb5\xe3\x83\xb3, Kanji: \xe5\x85\x83\xe5\xb1\xb1) sa Hapon, at Port Lazareva o Port Lazareff sa Rusya.\n_START_SECTION_\nKasaysayan\n_START_PARAGRAPH_\nBinuksan ang W\xc5\x8fnsan bilang isang pantalang pangkalakalan noong 1880. Ang orihinal na pangalan nito ay "W\xc5\x8fnsanjin" (\xe5\x85\x83\xe5\xb1\xb1\xe6\xb4\xa5), ngunit kilala rin ito sa pangalang Ruso nito na "Port Lazarev" (o "Lazaref") sa mga panahong iyon. Sa ilalim ng pamumuno ng Hapon (1910\xe2\x80\x9345) tinawag itong "Gensan" (\xe5\x85\x83\xe5\xb1\xb1). Noong 1914 binuksan ang mga linyang daambakal na P\'y\xc5\x8fngw\xc5\x8fn at Ky\xc5\x8fngw\xc5\x8fn na nagdudugtong ng lungsod sa Pyongyang (na kilala noon bilang "Heijo") at Seoul (na kilala noon bilang "Keijo" o "Ky\xc5\x8fngs\xc5\x8fng"). Bunga nito, unti-unting umusbong ang lungsod bilang isang sentro sa silangang Korea ng pamamahagi ng mga produkto. Sa ilalim ng pananakop ng mga Hapones, lubhang industriyalisado ang lungsod at nagsilbing lugar ng pag-aangkat sa pamamahagi ng kalakalan sa pagitan ng Korea at punong-lupaing Hapon._NEWLINE_Pagkaraang sumiklab ang Digmaang Koreano kinuha ito ng mga kawal ng Amerikano at Timog Koreano noong Oktubre 10, 1950 habang patungo sila sa hilaga. Nang lumisan sila sa harap ng ganting salakay ng mga Tsino, napunta ang lungsod sa pamamahala ng mga Tsino noong Disyembre 9, 1950. Binomba at kinanyon ito nang husto ng Mga Nagkakaisang Bansa sa Pagharang sa W\xc5\x8fnsan noong Digmaang Koreano. Ayon sa opisyal na kasaysayan ng Hukbong Dagat ng Estados Unidos, nasa ilalim ng patuloy na pagbobomba at pagkubkob ng Amerikanong hukbong dagat ang W\xc5\x8fnsan mula Marso 1951 hanggang Hulyo 27, 1953, kung kaya ito ang pinakamahabang paglusob (siege) sa makabagong kasaysayang pandagat ng Amerika. Pagsapit ng wakas ng digmaan ang lungsod ay isang malawak na guho.\n_START_SECTION_\nMga panlalawigang hangganan\n_START_PARAGRAPH_\nDating matatagpuan ang W\xc5\x8fnsan sa Timog Hamgy\xc5\x8fng, ngunit nang muling iginuhit ang mga hangganang panlalawigan noong 1946, umanib ito sa hilagang kalahati ng Kangw\xc5\x8fn (na nahati ng ika-38 paralelo sa hilaga noong 1945 sa dalawang bahagi: isang sonang nasa ilalim ng pamamahala ng Sobyet sa hilaga at isang nasa ilalim ng pamamahala ng Amerikano sa timog) at naging kabisera nito, sapagkat ang mga kinagisnang kabisera ng Kangw\xc5\x8fn na W\xc5\x8fnju (1395\xe2\x80\x931895) at Ch\'unch\'\xc5\x8fn (1896\xe2\x80\x93kasalukuyan) ay kapuwa nasa timog ng ika-38 paralelo at timog ng Military Demarcation Line na pumalit sa ika-38 paralelo bilang isang hangganan noong 1953.\n_START_SECTION_\nHeograpiya\n_START_PARAGRAPH_\nAng lawak ng W\xc5\x8fnsan ay 269 kilometro kuwadrado (104\xc2\xa0milya kuwadrado). Matatagpuan ito sa lalawigan ng Kangw\xc5\x8fn, sa pinakakanlurang bahagi ng Dagat ng Hapon (Silangang Dagat ng Korea) at sa silangang dulo ng "leeg" ng Tangway ng Korea. Matatagpuan ang Bundok Changdok (Changdok-san) at Bundok Nap\'al (Nap\'al-san) sa kanluran ng lungsod. Higit sa 20 mga maliit na pulo ang nasa tabi ng pook-dalampasigan ng W\xc5\x8fnsan, kabilang na ang Pulo ng Hwangt\'o at Pulo ang Ry\xc5\x8f. Itinuturing  mahusay na lokasyon para sa likas na pantalan ang W\xc5\x8fnsan. Matatagpuan malapit sa lungsod ang K\xc5\xadmgang-san.\n_START_SECTION_\nDemograpiya\n_START_PARAGRAPH_\nAyon sa senso noong 2008, may 363,127 katao ang W\xc5\x8fnsan, isang pagtaas mula sa tinatayang populasyon na 331,000 noong 2000.\n_START_SECTION_\nEkonomiya\n_START_PARAGRAPH_\nAng W\xc5\x8fnsan ay may pagawaan na nag-poproseso ng mga produkto na nabubuhay sa tubig, shipyard, negosyo ng kimika, pagawaan ng semento, gayundin ang 4 June Rolling Stock Works, na isa sa mga pinakamalaking pagawaan ng mga sasakyang daambakal sa Hilagang Korea.'